###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 94/2018. (XI. 28.)** A Berettyóújfalui Szakképzési Centrummal kötött vagyonkezelési szerződés módosításának javaslata

**A20 95/2018. (XI. 28.)** A Vass Jenő Óvoda és Bölcsőde dolgozói létszámának módosításának javaslata

**A20 96/2018. (XI. 28.)** A Herpály-Team Kft-vel kötendő vagyonkezelési szerződés elfogadásának javaslata

**A20 97/2018. (XI. 28.)** Az önkormányzat tulajdonában álló lakások és helyiségek bérletére, valamint az elidegenítésükre vonatkozó szabályokról szóló önkormányzati rendelet elfogadásának javaslata

**A20 98/2018. (XI. 28.)** A 226/2018. (XI. 12.) számú önkormányzati határozat hatályon kívül helyezésének javaslata

**A20 99/2018. (XI. 28.)** Az Önkormányzat saját bevételeinek és adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegéről

**A20 100/2018. (XI. 28.)** Az Önkormányzat saját bevételeinek és adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegéről

**A20 101/2018. (XI. 28.)** Az Önkormányzat 2018. III. negyedévi gazdálkodásáról szóló beszámoló javaslata

**A20 102/2018. (XI. 28.)** A furtai 215 hrsz-ú ingatlan eladására vonatkozó versenytárgyalás eredményének javaslata

**A20 103/2018. (XI. 28.)** A TOP-7.1.1-16 azonosítószámú „A Berettyóújfalui Civil Udvar – közösségi tér felújítása, fejlesztése kulturális rendezvények megvalósítása érdekében" című felhívásra benyújtandó pályázat javaslata

**A20 104/2018. (XI. 28.)** A Bursa Hungarica Felsőoktatási Önkormányzati Ösztöndíjpályázatra biztosított keretösszeg megemelésének javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2018. november 28-án megtartott Pénzügyi Bizottsági ülésen.

**Jelen vannak:**

**Pénzügyi Bizottság részéről:**

 Szántai László bizottsági tag/levezető elnök

 Hagymási Gyula Levente bizottsági tag

 Csörszné Bagdi Ildikó bizottsági tag

 Gyarmati Sándorné bizottsági tag

**Berettyóújfalui Polgármesteri Hivatal részéről:**

 Muraközi István polgármester

 Bónácz János alpolgármester

 Dr. Körtvélyesi Viktor jegyző

 Nagyné Székely Katalin aljegyző

 Dézsi Ferencné pénzügyi irodavezető

 Dr. Mészáros Gabriella intézményi ügyintéző

 Mile Sándor jegyzőkönyvvezető

**Meghívottak:**

Bondár Sándor ügyvezető, Herpály-Team Kft.

Buzás Lászlóné főkönyvelő, Herpály-Team Kft.

Pelyhéné Bartha Irén főigazgató, Berettyóújfalui Szakképzési Centrum

Gálné Tóth Klára intézményvezető, Vass Jenő Óvoda és Bölcsőde

A Pénzügyi Bizottsági ülés levezető elnöke Szántai László volt. A levezető elnök köszöntötte a jelenlévőket, majd elmondta, hogy a Pénzügyi Bizottság 4 fővel határozatképes. A levezető elnök elmondta, hogy az ülés meghívójában 10 tárgyalandó napirendi pont, illetve egy tájékoztatás található, mellyel kapcsolatban döntést a Bizottságnak hoznia nem kell. A levezető elnök a meghívóban szereplő 10 napirendi pont tárgyalását szavazásra bocsátotta, melyet a Pénzügyi Bizottság 4 igennel támogatott. A Pénzügyi Bizottság ezt követően megkezdte az előterjesztések tárgyalását.

Az ülés kezdete: 1607

**Az ülés napirendje:**

1./ Előterjesztés az önkormányzat tulajdonában álló lakások és helyiségek bérletére, valamint az elidegenítésükre vonatkozó szabályokról szóló önkormányzati rendelet elfogadására (2.)

 **Előterjesztő:** Muraközi István polgármester

2./ Előterjesztés az Önkormányzat saját bevételeinek és adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegéről (3.)

 **Előterjesztő**: Muraközi István polgármester

3./ Előterjesztés az Önkormányzat 2018. évi költségvetéséről szóló 2/2018. (II.23.) önkormányzati rendelet módosítására (4.)

 **Előterjesztő**: Muraközi István polgármester

4./ Előterjesztés az Önkormányzat 2018. III. negyedévi gazdálkodásáról (5.)

 **Előterjesztő**: Muraközi István polgármester

5./ Előterjesztés a Berettyóújfalui Szakképzési Centrummal kötött vagyonkezelési szerződés módosítására (6.)

 **Előterjesztő**: Muraközi István polgármester

6./ Előterjesztés a Herpály-Team Kft-vel kötendő vagyonkezelési szerződés elfogadására (7.)

 **Előterjesztő**: Muraközi István polgármester

7./ Előterjesztés a furtai 215 hrsz-ú ingatlan eladására vonatkozó versenytárgyalás eredményéről (8.)

 **Előterjesztő**: Muraközi István polgármester

8./ Előterjesztés a TOP-7.1.1-16 azonosítószámú „A Berettyóújfalui Civil Udvar – közösségi tér felújítása, fejlesztése kulturális rendezvények megvalósítása érdekében" című felhívásra benyújtandó pályázat tárgyában (10.)

 **Előterjesztő**: Muraközi István polgármester

9./ Előterjesztés a Bursa Hungarica Felsőoktatási Önkormányzati Ösztöndíjpályázatra biztosított keretösszeg megemelésére (11.)

 **Előterjesztő**: Muraközi István polgármester

10./ Előterjesztés a Vass Jenő Óvoda és Bölcsőde dolgozói létszámának módosítására (12.)

 **Előterjesztő**: Muraközi István polgármester

11./ Tájékoztatás az “Építési beruházás EFOP-1.2.11-16-2017-00039” (Esély Otthon) tárgyú közbeszerzési eljárásban elvégzett eljárási cselekményekről

 **Előterjesztő:** Muraközi István polgármester

**1. Napirend:** Előterjesztés a Berettyóújfalui Szakképzési Centrummal kötött vagyonkezelési szerződés módosítására

**Dr. Körtvélyesi Viktor jegyző** szóbeli kiegészítésében elmondta, hogy az Önkormányzat és a Szakképzési Centrum között 2016. május 25-én köttetett meg a vagyonkezelési szerződés. 2016. július 1-től az Arany János Gimnázium, Egészségügyi Szakképző és Közgazdasági Szakközépiskola kivált a Klebelsberg Intézményfenntartó Központból és beolvadt a Szakképzési Centrumba. Emiatt az Intézménynek helyt adó, 4100 Berettyóújfalu, Kossuth u. 35. szám alatti 979/1 hrsz-ú, az Önkormányzat kizárólagos tulajdonát képező ingatlan, valamint az ott lévő ingóságok tekintetében módosítani szükséges a vagyonkezelési szerződést oly módon, hogy a vagyonkezelésbe adott vagyontárgyak körét ki kell terjeszteni. A szerződés módosítása ezt a hiányosságot hivatott pótolni.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**94/2018. (XI. 28.) Pénzügyi Bizottsági Határozat**

A Pénzügyi Bizottság aBerettyóújfalui Szakképzési Centrummal kötendő vagyonkezelési szerződés módosítását támogatja és a Képviselő-testületnek elfogadásra javasolja.

**Határidő:** 2018. november 29.

 **Felelős:** Szántai László levezető elnök

**2. Napirend:** Előterjesztés a Vass Jenő Óvoda és Bölcsőde dolgozói létszámának módosítására

**Gálné Tóth Klára intézményvezető** szóbeli kiegészítésében elmondta, hogy a gyermeklétszám növekedésével az óvodapedagógusok elismert, támogatott létszáma is nő, ami azt jelenti, hogy a finanszírozást megkapja az Önkormányzat erre a plusz 1 főre. Erre az 1 fő dolgozóra nagy szükség van, mert így a helyettesítések is megoldódnának.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**95/2018. (XI. 28.) Pénzügyi Bizottsági Határozat**

A Pénzügyi Bizottság a Vass Jenő Óvoda és Bölcsőde dolgozói létszámának 2018. szeptember 1. napjával 78 főben történő megállapítását támogatja és a Képviselő-testületnek elfogadásra javasolja.

**Határidő:** 2018. november 29.

 **Felelős:** Szántai László levezető elnök

**3. Napirend:** Előterjesztés a Herpály-Team Kft-vel kötendő vagyonkezelési szerződés elfogadására

**Muraközi István polgármester** kiegészítésében elmondta, hogy a Herpály-Team Kft. kereste meg az Önkormányzatot, hogy a Strand további fejlesztésének céljából a 1585/6 hrsz.-ú ingatlant vagyonkezelésbe venné, melyért vagyonkezelési díjat fizet az Önkormányzatnak. Az ingatlan parkoló része továbbra is parkolóként funkcionálna, a Strand területéhez csak a 2-es pálya területét tudják csatolni. Az ingatlan ezen részén kíván a Herpály-Team Kft. egy óriás csúszdát létesíteni.

**Bondár Sándor ügyvezető** hozzátette, hogy a csúszda tervezése folyamatban van. Elmondta, hogy a fiatalabb korosztály igényeit kívánják ezzel az óriás csúszdával kielégíteni.

**Szántai László** kérdést tett fel arra vonatkozóan, hogy ezt a beruházást miből kívánja finanszírozni a Herpály-Team Kft.?

**Buzás Lászlóné főkönyvelő** válaszában elmondta, hogy mivel egy ilyen csúszdára megvan az igény, ezért az ebből befolyó többletbevétel fedezheti a beruházás megvalósításának költségeit.

**Hagymási Gyula** kérdést tett fel arra vonatkozóan, hogy mennyibe kerülne a beruházás megvalósítása?

**Bondár Sándor ügyvezető** válaszában elmondta, hogy a beruházás megvalósítása nagyjából 30 millió Ft-ba kerülne.

**Szántai László** hozzátette, hogy még korábban, a Herpály-Team Kft. üzleti tervének tárgyalásakor megjegyezte, hogy hiányolja a kreativitást, az önállóságot a Herpály-Team Kft.-től, ez az előterjesztés pedig pont ezt mutatja meg.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**96/2018. (XI. 28.) Pénzügyi Bizottsági Határozat**

A Pénzügyi Bizottság a HERPÁLY-TEAM Építőipari és Szolgáltató Korlátolt Felelősségű Társasággal a berettyóújfalui 1585/6 hrsz.-ú 2169 m² nagyságú kivett sportpálya művelési ágú ingatlanra létesítendő vagyonkezelői jogra vonatkozó vagyonkezelési szerződés elfogadását támogatja és a Képviselő-testületnek elfogadásra javasolja.

**Határidő:** 2018. november 29.

 **Felelős:** Szántai László levezető elnök

**4. Napirend:** Előterjesztés az önkormányzat tulajdonában álló lakások és helyiségek bérletére, valamint az elidegenítésükre vonatkozó szabályokról szóló önkormányzati rendelet elfogadására

**Dr. Körtvélyesi Viktor jegyző** szóbeli kiegészítésében elmondta, hogy a 2014. évi lakásrendelet mindent tartalmaz, amit a lakástörvény előír, azonban a tapasztalatok alapján célszerű a rendelet néhány részét újra szabályozni. Az egyik legfontosabb változás az lenne, hogy a jelenlegi 5 év helyett 2 évben maximalizálná az Önkormányzat a bérleti szerződés időtartamát, mely legfeljebb 2 évvel meghosszabbítható, amennyiben a bérlő a bérleti szerződében előírt minden kötelezettségének eleget tett. Fontos változás a jelenlegi lakásigénylési rendszer eltörlése. Az új rendelet szerint továbbra is szociális helyzet, illetve nem szociális helyzet alapján adhatóak bérbe a lakások, azonban a lakás bérlőjének kiválasztása ezt követően pályázat útján történne. A jelenleg fizetendő lakbérek mértéke nem változik. A rendelet elfogadása esetén az Önkormányzat a lakásigénylőket értesíti az új rendelet szerinti lakásigénylési feltételekről.

**Muraközi István polgármester** elmondta, hogy a bérleti időtartam 2 évre történő változtatásának oka, hogy ez egy átmeneti megoldás kell, hogy legyen a bérlők részére.

**Hagymási Gyula** hozzátette, hogy szimpatikusnak tartja a határidők változtatását, azonban egy esetben, a rendelet 11. § (1) bekezdésében szereplő 15 napos határidőt kevésnek tartja, ezt célszerű lenne véleménye szerint legalább 30 naposra változtatni, illetve a pályázati kiírást a Bihari Hírlapban is meg lehetne jelentetni. Kérdést tett fel arra vonatkozóan, hogy a Kórházi bérlakások is az új lakásrendelet hatálya alá tartoznak?

**Dr. Körtvélyesi Viktor jegyző** válaszában elmondta, hogy a 15 nap nincs kőbe vésve, amennyiben módosítási javaslat érkezik van lehetőség a határidő módosítására. A Kórházi lakásokra külön szabályok fognak vonatkozni, mivel ezek a lakások pályázat keretében felújításra kerülnek.

**Szántai László** kiegészítésében az alábbiakat jegyezte meg:

1. A rendelet 3. § (2) bekezdésében a következő szerepel: *„A bérlő a bérleti szerződés időtartama alatt köteles életvitelszerűen a lakásban lakni. A bérlő a lakásból történő két hónapot meghaladó távollétét - annak időtartamának és a távollét alatti tartózkodási helyének megjelölésével - köteles a távollétét megelőzően legalább öt nappal, írásban a bérbeadó részére bejelenteni”.* Véleménye szerint előfordulhat olyan eset, amikor ezt a bérlő nem tudja teljesíteni (pl. hosszabb időre kórházba kerül), ezért ezt a részt célszerű lenne úgy módosítani, hogy a távollétet nem a távollétet megelőzően 5 nappal, hanem a távollét megkezdését követő 5 napon belül kelljen írásban bejelenteni.
2. A rendelet 11. § (5) bekezdésében a *„részesíthető”* szó helyett a *„kell részesíteni”* megfogalmazást használná.
3. A rendelet 22. § (1) bekezdése tartalmazza, hogy *„Ha a bérlő a bérleti szerződést felmondja és a lakásban lakók elhelyezéséről saját maga gondoskodik, a lakásnak a bérbeadó részére történő visszaadáskor pénzbeli térítésre jogosult, amelynek összege a lakás 36 havi bérleti díja.”* Kérdést tett fel arra vonatkozóan, hogy jól érti-e, hogy ha a bérlő a bérleti szerződés lejárta előtt felmondja a szerződését, akkor 36 havi bérleti díjra jogosult?
4. A rendelet 35. §-a tartalmazza a nem lakás céljára szolgáló helyiségek elidegenítésének szabályait, mely szerint ide a rendelet 33. és 34. §-ában foglaltak az irányadóak. A 33. § (2) bekezdés c) pontja szerint *„A vevő részére biztosított részletfizetés időtartama 15 év”.* Véleménye szerint, aki üzleti céllal vesz ingatlant, annak a rendelet ne biztosítson 15 éves részletfizetési lehetőséget.

**Dr. Körtvélyesi Viktor jegyző** válaszában elmondta, hogy a rendelet 22. § (1) bekezdése a határozatlan szerződéssel rendelkező bérlőkre vonatkozik.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot a következő módosításokkal szavazásra bocsátotta:

*-A tervezet 3. § (2) bekezdésében a távollétet nem a távollétet megelőzően 5 nappal, hanem a távollét megkezdését követő 5 napon belül kell írásban bejelenteni.*

*-11. § (1): a pályázati kiírást a Bihari Hírlapban is meg kell jelentetni, a pályázat benyújtására legalább 30 napot kell biztosítani.*

*-11. § (5): a pályázatok elbírálásánál kötelező előnyben részesíteni a felsoroltakat.*

*-21. § és 22. §: ezek a rendelkezések csak a jelenleg is érvényes határozatlan idejű szerződéssel rendelkezőkre vonatkoznak.*

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**97/2018. (XI. 28.) Pénzügyi Bizottsági Határozat**

A Pénzügyi Bizottság az önkormányzat tulajdonában álló lakások és helyiségek bérletére, valamint az elidegenítésükre vonatkozó szabályokról szóló önkormányzati rendelet elfogadását támogatja és a Képviselő-testületnek elfogadásra javasolja.

**Határidő:** 2018. november 29.

 **Felelős:** Szántai László levezető elnök

**5. Napirend:** Előterjesztés az Önkormányzat saját bevételeinek és adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegéről

**Dézsi Ferencné pénzügyi irodavezető** szóbeli kiegészítésében elmondta, hogy ez az előterjesztés az előző képviselő-testületi ülésen is szerepelt, azonban a Magyar Államkincstár hiánypótlásra hívta fel az Önkormányzatot tekintettel arra, hogy ennek a táblának az egyik sora nem volt összhangban a költségvetési rendelet vonatkozó tábláival. Ennek helyesbítése történt meg.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**98/2018. (XI. 28.) Pénzügyi Bizottsági Határozat**

A Pénzügyi Bizottság a 226/2018. (XI. 12.) számú önkormányzati határozat hatályon kívül helyezését támogatja és a Képviselő-testületnek elfogadásra javasolja.

**Határidő:** 2018. november 29.

 **Felelős:** Szántai László levezető elnök

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**99/2018. (XI. 28.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete az államháztartásról szóló 2011. évi CXCV. törvény 29/A. §-a alapján, a Magyarország gazdasági stabilitásárólszóló 2011. évi CXCIV. törvény (a továbbiakban: Gst.)45. § (1) bekezdés *a)* pontjában kapott felhatalmazás alapján kiadott jogszabályban meghatározottak szerinti saját bevételeinek és a Gst. 3. § (1) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét az alábbiak szerint állapítja meg(Ft-ban):

|  |  |  |  |
| --- | --- | --- | --- |
| **Megnevezés** | **Sorszám** | **Tárgyév** | **Saját bevétel és adósságot keletkeztető ügyletből eredő fizetési kötelezettség a tárgyévet követő** |
| **2018** | **1. évben (2019)** | **2. évben (2020)** | **3. évben (2021)** |
| **A** | **B** | **C** | **D** | **E** | **F** |
| Helyi adók | 01 | 600 000 000 | 600 000 000 | 600 000 000 | 600 000 000 |
| Tulajdonosi bevételek | 02 | 0 | 0 | 0 | 0 |
| Díjak, pótlékok, bírságok, települési adók | 03 | 4 800 000 | 4 800 000 | 4 800 000 | 4 800 000 |
| Immateriális javak, ingatlanok és egyéb tárgyi eszközök értékesítése | 04 | 22 632 829 | 0 | 0 | 0 |
| Részesedések értékesítése és részesedések megszűnéséhez kapcsolódó bevételek | 05 | 0 | 0 | 0 | 0 |
| Privatizációból származó bevételek | 06 | 0 | 0 | 0 | 0 |
| Garancia- és kezességvállalásból származó megtérülések | 07 | 0 | 0 | 0 | 0 |
| **Saját bevételek (01+…+07)** | **08** | **627 432 829** | **604 800 000** | **604 800 000** | **604 800 000** |
| **Saját bevételek (08. sor) 50%-a** | **09** | **313 716 415** | **302 400 000** | **302 400 000** | **302 400 000** |
| **Előző év(ek)ben keletkezett tárgyévi fizetési kötelezettség (11+…+17)** | **10** | **16 722 696** | **16 268 700** | **15 814 703** | **7 810 376** |
| Hitelből eredő fizetési kötelezettség (tőke + kamat) | 11 | 0 | 0 | 0 | 0 |
| Kölcsönből eredő fizetési kötelezettség (tőke + kamat) | 12 | 0 | 0 | 0 | 0 |
| Hitelviszonyt megtestesítő értékpapír | 13 | 0 | 0 | 0 | 0 |
| Adott váltó | 14 | 0 | 0 | 0 | 0 |
| Pénzügyi lízing | 15 | 0 | 0 | 0 | 0 |
| Halasztott fizetés | 16 | 0 | 0 | 0 | 0 |
| Kezességvállalásból eredő fizetési kötelezettség | 17 | 16 722 696 | 16 268 700 | 15 814 703 | 7 810 376 |
| **Tárgyévben keletkezett, illetve keletkező, tárgyévet terhelő fizetési kötelezettség (19+…+25)** | **18** | **0** | **2 109 000** | **54 812 353** | **54 578 010** |
| Hitelből eredő fizetési kötelezettség (tőke + kamat) | 19 | 0 | 0 | 0 | 0 |
| Kölcsönből eredő fizetési kötelezettség (tőke + kamat) | 20 | 0 | 2 109 000 | 23 133 121 | 22 898 778 |
| Hitelviszonyt megtestesítő értékpapír | 21 | 0 | 0 | 0 | 0 |
| Adott váltó | 22 | 0 | 0 | 0 | 0 |
| Pénzügyi lízing | 23 | 0 | 0 | 0 | 0 |
| Halasztott fizetés | 24 | 0 | 0 | 31 679 232 | 31 679 232 |
| Kezességvállalásból eredő fizetési kötelezettség | 25 | 0 | 0 | 0 | 0 |
| **Fizetési kötelezettség összesen (10+18)** | **26** | **16 722 696** | **18 377 700** | **70 627 056** | **62 388 386** |
| **Fizetési kötelezettséggel csökkentett saját bevétel (09-26)** | **27** | **296 993 719** | **284 022 300** | **231 772 944** | **240 011 614** |

# A Gst. 10. § (5) bekezdése szerint:

*„Az önkormányzat adósságot keletkeztető ügyletből származó tárgyévi összes fizetési kötelezettsége az adósságot keletkeztető ügylet futamidejének végéig egyik évben sem haladhatja meg az önkormányzat adott évi saját bevételeinek 50%-át.”* támogatja és a Képviselő-testületnek elfogadásra javasolja.

**Határidő:** 2018. november 29.

 **Felelős:** Szántai László levezető elnök

**6. Napirend:** Előterjesztés az Önkormányzat 2018. évi költségvetéséről szóló 2/2018. (II.23.) önkormányzati rendelet módosítására

**Dézsi Ferencné pénzügyi irodavezető** szóbeli kiegészítésében elmondta, hogy a költségvetés főösszege 409 millió Ft-tal emelkedik, mely nagyobb részt a központi támogatásokból, a feladatfinanszírozásból és pályázatokhoz köthető támogatási összegekből áll.

**Hagymási Gyula** hozzátette, hogy az előterjesztésben szerepel, hogy a BÖTKT felé fizetendő hozzájárulás előirányzatának egy része a településüzemeltetési kiadásokhoz került átcsoportosításra. Kérdést tett fel arra vonatkozóan, hogy a 7,7 millió Ft a településüzemeltetési kiadásokon belül hová került átcsoportosításra?

**Dézsi Ferencné pénzügyi irodavezető** válaszában elmondta, hogy ez a 7,7 millió Ft a belterületi utak emelt műszaki tartalmú felújításához került átcsoportosításra. Ez az előterjesztésben és a 2. számú mellékletben is feltüntetésre került.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**100/2018. (XI. 28.) Pénzügyi Bizottsági Határozat**

A Pénzügyi Bizottság az Önkormányzat 2018. évi költségvetéséről szóló 2/2018. (II.23.) önkormányzati rendelet módosítását támogatja és a Képviselő-testületnek elfogadásra javasolja.

**Határidő:** 2018. november 29.

 **Felelős:** Szántai László levezető elnök

**7. Napirend:** Előterjesztés az Önkormányzat 2018. III. negyedévi gazdálkodásáról

**Dézsi Ferencné pénzügyi irodavezető** kiegészítésében elmondta, hogy a háromnegyed év költségvetését két részre osztaná, egy működési és egy felhalmozási költségvetésre. A működési költségvetés a teljesítési adatok szempontjából mind bevételi, mind kiadási oldalon közel időarányosnak mondható. A felhalmozási költségvetésnél ez nem mondható el, hiszen a pályázatok támogatási összege egyes esetekben leutalásra került, de felhasználásra nem, más pályázatok felhasználása 100 %-os, esetleg több felhasználás történt, mint támogatás, így elmondható, sem a bevételi, sem a kiadási oldal ezen a területen nem éri el az elvárt 75%-ot. Lesznek olyan pályázatok, ahol semmilyen kiadás nem merült, merül fel az év folyamán, ezek a következő év folyamán újra betervezésre kerülnek. A testület által támogatott kölcsön felvételét a kormány is jóváhagyta az elmúlt hetekben, melynek lehívása az év hátralévő részében, illetve a jövő év folyamán fog megtörténni. A kölcsönszerződés megkötése folyamatban van. Szintén elfogadta a testület, hogy újabb REKI igényt nyújtson be az Önkormányzat, azonban az első körös döntés a második lehetőség benyújtásának határidején túl volt, így támogatási igényt, pályázatot e jogcímen már nem lehet benyújtani.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**101/2018. (XI. 28.) Pénzügyi Bizottsági Határozat**

A Pénzügyi Bizottság az Önkormányzat 2018. III. negyedéves gazdálkodásáról szóló tájékoztató elfogadását és az 1., 2., 2/a/I., 2/a/II., 2/b. és 3. számú mellékletek szerint történő jóváhagyását támogatja és a Képviselő-testületnek elfogadásra javasolja.

**Határidő:** 2018. november 29.

 **Felelős:** Szántai László levezető elnök

**8. Napirend:** Előterjesztés a furtai 215 hrsz-ú ingatlan eladására vonatkozó versenytárgyalás eredményéről

**Dr. Körtvélyesi Viktor jegyző** szóban hozzátette, hogy a megadott határidőig egy érdeklődő fizette be a 100.000-Ft összegű bánatpénzt, a korábban vételi szándékot bejelentő Furta Község Önkormányzata. Furta Község Önkormányzata elfogadta az 1,3 millió Ft-os induló árat.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**102/2018. (XI. 28.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete értékesíti a tulajdonát képező furtai 215 hrsz.-ú, 1205 m2 nagyságú kivett lakóház, udvar ingatlant Furta Község Önkormányzata (4141 Furta, Petőfi út 1.) részére nettó 1.300.000 Ft áron. Az adás-vételi szerződés megkötésével kapcsolatban felmerülő költségek a vevőt terhelik, támogatja és a Képviselő-testületnek elfogadásra javasolja.

**Határidő:** 2018. november 29.

 **Felelős:** Szántai László levezető elnök

**9. Napirend:** Előterjesztés a TOP-7.1.1-16 azonosítószámú „A Berettyóújfalui Civil Udvar – közösségi tér felújítása, fejlesztése kulturális rendezvények megvalósítása érdekében" című felhívásra benyújtandó pályázat tárgyában

**Muraközi István polgármester** kiegészítésében elmondta, hogy ez az úgynevezett CLLD pályázat. A Civil Udvar fejlesztésére ezzel a pályázattal együtt 120 millió Ft forrás állhat rendelkezésre, mely 3 pályázatból áll össze. A pályázatok eredményeképpen megvalósulna a Berettyóújfalui Civil Udvar, mint közösségi tér fejlesztése, épület fűtési rendszerének korszerűsítése, elektromos és villámvédelem hálózatának korszerűsítése, födémhőszigetelés, kültéri- udvari infrastruktúra fejlesztés, térburkolat felújítás.

**Szántai László** kérdést tett fel arra vonatkozóan, hogy ebből a 35 millió Ft-ból mit valósítanak meg a Civil Udvar fejlesztése során?

**Muraközi István polgármester** válaszában elmondta, hogy egy műszaki tartalmat kell 3 pályázatból megvalósítani, így jelenleg konkrétan nem tudja megmondani, hogy ebből a forrásból most a fűtési rendszer kerül korszerűsítésre, a nyílászárók cseréje valósul meg, vagy a térburkolat kerül felújításra. Infrastrukturális fejlesztésről van szó.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**103/2018. (XI. 28.) Pénzügyi Bizottsági Határozat**

 A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete támogatja a TOP-7.1.1-16 azonosítószámú „A Berettyóújfalui Civil Udvar – közösségi tér felújítása, fejlesztése kulturális rendezvények megvalósítása érdekében" elnevezésű pályázati felhívásra támogatási kérelem benyújtását, a Berettyóújfalui Civil udvar felújítása céljából a következő finanszírozási feltételekkel:

|  |  |
| --- | --- |
| Teljes költség  | 35 000 000 Ft |
| Támogatási összeg | 35 000 000 Ft |
| Önkormányzati önerő | 0 Ft |

támogatja és a Képviselő-testületnek elfogadásra javasolja.

**Határidő:** 2018. november 29.

 **Felelős:** Szántai László levezető elnök

**10. Napirend:** Előterjesztés a Bursa Hungarica Felsőoktatási Önkormányzati Ösztöndíjpályázatra biztosított keretösszeg megemelésére

**Dr. Mészáros Gabriella intézményi ügyintéző** kiegészítésében elmondta, hogy a Képviselő-testület szeptemberben döntött arról, hogy csatlakozik a Bursa Hungarica Felsőoktatási Önkormányzati Ösztöndíjrendszer 2019. évi pályázati fordulójához. A döntés értelmében az Önkormányzat 6 millió Ft értékben támogatja az érvényes pályázatot benyújtókat. November 13-ig 95 pályázatot nyújtottak be. Mivel az előző évinél kettővel több érvényes pályázat érkezett, ezért a 6 millió Ft-os keretösszeget 90.000 Ft-tal szükséges megemelni.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**104/2018. (XI. 28.) Pénzügyi Bizottsági Határozat**

 A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a hátrányos szociális helyzetű felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjrendszer pályázathoz az Önkormányzat 2019. évi költségvetésének terhére 6.090.000.-Ft-ot biztosít, támogatja és a Képviselő-testületnek elfogadásra javasolja.

**Határidő:** 2018. november 29.

 **Felelős:** Szántai László levezető elnök

A levezető elnök megköszönte a jelenlévők munkáját és az ülést 17:17 perckor bezárta.

k.m.f.

 Szántai László Hagymási Gyula

 Pénzügyi Bizottság Levezető Elnöke Pénzügyi Bizottság Tagja

Mile Sándor

jegyzőkönyvvezető